作者:趙以夫
標題:疏影
內容:晴空漠膜。怪雪來底處，飄滿籬落。元是花神，管領春風，幽香忽遍林壑。玉仙緩轡江城路，全不羨、揚州東閣。似天教、瑤佩瓊裾，薦與翠尊冰勺。聞道兒童好語，豐年瑞覆鬥，佔取紅萼。驛使飛馳，羹鼎安排，速趁良辰行樂。聯鑣一一清都客，也肯把、山翁同約。醉歸來、夢斷西窗，怕聽麗譙悲角。